Majoritatea romanelor lui Jonathan Coe (opt din unsprezece au fost traduse în limba română la Editura Polirom) sînt satire, mai mult sau mai puțin politice, plasate în diferite perioade din istoria Marii Britanii: Clubul putregaiurilor se desfășoară în anii ’70, și nu e doar despre schimbările culturale produse de clash -ul dintre rock-ul progresiv și punk, dar și despre actele de terorism ale separatiștilor irlandezi și grevele din industrie, Ce hăcuială! ajunge în anii ’80 marcați de reformele lui Margaret Thatcher, pentru ca Cercul închis să se ocupe de anii ’90 și de ceea ce, privind retrospectiv, putem numi revoluția în telecomunicații.